Franciska Rosenkilde (ALT), 2025-05-21:
Kære kolleger, så står vi her igen til en maratondebat her i Folketinget, hvor vi gør status.
Og vores status er endnu en gang, at klimakrisen vokser.
I år er det 10 år siden, at Parisaftalen blev indgået, men jubilæumsfesten er aflyst, for havene stiger stadig, isen smelter hurtigere, og vejret bliver varmere og vildere.
I dag kan vi konstatere, at Parisaftalen er endt som en fiasko, for løfterne blev aldrig indfriet.
I stedet for handling og forvandling fik vi pyntegrøn politik og business as usual.
Og hvor har han dog ret.
Hele verden skriger på klimapolitisk lederskab, også her i Danmark.
Jeg ved godt, at regeringen siger, at vi er på vej mod vores 2030-mål, men det afhænger jo af, om man leverer, ikke kun på papiret, men også i virkelighedens verden.
F.eks. afhænger det af, at landbruget reducerer sin forurening.
Ifølge den grønne trepart skal det ske primært ad frivillighedens vej – ikke ligefrem en model, vi har gode erfaringer med.
Men håbet er, at den nye havvindsaftale, som Alternativet også er med i, bliver et skridt i den rigtige retning, selv om det er drønærgerligt, at ambitionsniveauet er faldet fra 6 til 3 GW.
Men selv hvis alt går godt, er der stadig virkelig langt til, at vi i Danmark kan kalde os for et grønt foregangsland, for husk nu, at hvis resten af verden levede som os her i Danmark, skulle man bruge knap fem planeter, og vi har jo kun en.
I Alternativet savner vi, at regeringen behandler klimakrisen med den alvor, som den fortjener, nemlig at statsministeren griber klimadagsordenen med den samme handlekraft, som hun gør, når det gælder Trump eller oprustning af forsvaret.
Kort sagt savner vi ægte grøn klimaoprustning.
Ægte grøn klimaoprustning er, at Danmark skal være 100 pct. klimaneutral i 2035, øge investeringerne i vedvarende energi og elektrificering, så vi hurtigere bliver fri af fossile brændsler og sikrer vores energisikkerhed.
Ægte klimaoprustning er at omlægge landbruget, så vi får mindre animalsk og mere plantebaseret produktion, mere mad til mennesker, øget fødevareforsyning.
Ægte klimaoprustning er at gøre det billigst at leve grønt.
Det er da tudetosset, at økologisk svinekød er langt dyrere end konventionelt, og det er da helt absurd, at det er billigere at flyve til Paris end at tage toget til Aarhus.
Pointen er det politiske valg, altså om vi skal blive ved med at sidde fast i den fossile fortid, eller om vi i Danmark, som Alternativet foreslår i vores klimaudspil, skal gøre det billigst og lettest at være grøn.
Jeg har også lyst til at sige, at Danmark har brug for en statsminister, der går foran, som samler folket og viser vejen, ligesom hun har gjort det før på andre områder, for vi skal jo ændre os, for ellers ryger vi ud over kanten.
Og ingen har sagt, at det bliver let, men der er ingen grund til at gøre det sværere, end det er, eller at glemme, at den grønne omstilling også er en mulighed for at skabe et bedre samfund.
Det er en mulighed for, at vores børn kan indånde ren luft på legepladsen og drikke rent vand fra vandhanen.
Det er en mulighed at skabe tusindvis af nye grønne arbejdspladser til både nuværende og kommende generationer, og det er en mulighed for at skabe et bedre, bæredygtigt og mere lige samfund, hvor der også er plads til trivsel, omsorg, og hvor vi skaber en bedre balance mellem arbejds- og familieliv.
Helt grundlæggende er det et politisk ansvar at sikre den grønne omstilling.